قدموں میں بھی تھکان تھی، گھر بھی قریب تھا، پروین شاکر غزلیں
قدموں میں بھی تکان تھی گھر بھی قریب تھا 
پر کیا کریں کہ اب کے سفر ہی عجیب تھا 
نکلے اگر تو چاند دریچے میں رک بھی جائے 
اس شہر بے چراغ میں کس کا نصیب تھا 
آندھی نے ان رتوں کو بھی بے کار کر دیا 
جن کا کبھی ہما سا پرندہ نصیب تھا 
کچھ اپنے آپ سے ہی اسے کشمکش نہ تھی 
مجھ میں بھی کوئی شخص اسی کا رقیب تھا 
پوچھا کسی نے مول تو حیران رہ گیا 
اپنی نگاہ میں کوئی کتنا غریب تھا 
مقتل سے آنے والی ہوا کو بھی کب ملا 
ایسا کوئی دریچہ کہ جو بے صلیب تھا